B. Gratiâ Dei Simniensis Episcopus, Romanæ quoque Sedis Vicarius, Namnetensis Ecclesiæ filiis R.  G. Archidiaconis,  cæteris omnibus salutem. Fratres Tornucienses in Concilio pertulerunt ad aures nostras, quòd pro quadam Ecclesia quæ dicitur S. Vitalis, quæ sicut per privilegia sua ostendere parati sunt, juris Ecclesiæ eorum est, incessanter eos inquietare non omittitis. Quapropter fraternitati vestræ condescendentes,  laboribus vestris compatientes, Apostolicâ auctoritate vobis præcipimus ut ab hac infestatione Tornuciensium fratrum omnimodis quiescatis, donec opportuno tempore causa Ecclesiæ S. Vitalis inter vos  fratres illos præsente Abbate eorum, in præsentiâ fratris nostri Turonensis Archiepiscopi canonicè diffiniatur. Quòd si hanc discretionem moderationis nostræ transgredi præsumitis, donec Romanæ Ecclesiæ satisfaciatis, à liminibus sanctæ Ecclesiæ vos sequestramus. Iidem quoque fratres proclamaverunt ad nos super Abbatem Rodonensem qui Ecclesias de Calma apud castrum Machicol eis aufert, in quibus eis calumniantibus  contradicentibus Abbatem constituit. Proindè apostolicâ auctoritate Episcopo vestro,  vobis præcipimus, ut Tornuciensibus monachis super hoc justitiam integram faciatis. Quod nisi feceritis, nos tàm Tornucienses, quàm Rodonenses, ad accipiendam justitiam, ad Romanam Sedem invitamus. Si autem neuter Abbas, aut alter, ire noluerit, vos omnimodò divinâ auctoritate compellatis; alioquin in vos redundabit.